Биир

Биир диэн тугуй?

Биир диэн биир;

Доҕоро да суох,

Туга да суох,

Ханыыта да суох,

Ханныга да суох,

Соҕотох.

 Икки

Хааман – хааман кэлэрбэр

Атахтарым иккиэлэр,

Дайбаан - дайбаан биэрэрбэр

Илиилэрим иккиэлэр,

Эһигини көрөрбөр

Харахтарым иккиэлэр,

Кэпсииргитин истэрбэр

Кулгаахтарым иккиэлэр.

 Үс

Биир эһэ

Кэппит куобах бэргэһэтэ,

Иккис эһэ

Кэппит кырса бэргэһэтэ,

Үһүс эһэ

Кэппит саһыл бэргэһэ.

Барыта хас эһэний?

Барыта хас бэргэһэний?

 Түөрт

Күһүн буолан мутукча

Көмүс курдук саһарда;

Кыһын кэллэ, тымныйда,

Кырыа ойуур утуйда;

Саас харалдьык таҕыста,

Сандал күммүт сылыйда;

Сайын куйаас да куйаас,

Сөтүөлүүргэ уу сылаас!

Күһүн, Кыһын, Саас, Сайын –

Түөрт кэмҥэ олоробут,

Ааҕыҥ эрэ барытын,

Бүтүн сылы толордубут.

 Биэс

Биир илиибэр тарбаҕым

Билэҕин дуо хастарый?

Бастакыта – ылгыным,

Иккис тарбах – аата суох,

Үһүс тарбах – ортоку,

Төрдүс тарбах сөмүйэ,

Бэһис тарбах - эр бэрдэ

Эрбэх бөҕөс бэйэтэ!

Биэс тарбаҕым иллээхтэр,

Биир үтүлүк дьиэлээхтэр,

Бэһиэн бииргэ ооньууллар,

Биирдэ да охсуспатар.

 Алта

Атаас, Кумаар,

Адаар – Бадаар

Атахтарыҥ хастарый?

-Ахсаан диэни биллбэппин,

Адьас кыайан эппэппин,

Бэйэҥ быһаар,

Ааҕан таһаар!

Арай онно аахтахха,

Алта эбит атаҕа.

Армаан – тармаан,

Аатырбыт таракаан!

Оҕус саҕа улаатаҥын,

Ураа лаҥкыр муостаахын,

Арай биллбэт сурахтаахын

Атахтарыҥ хастарын.

-Мин кумаар буолбатахпын.

Бэртээхэй ахсаанньыппын,

Атахтарбын ааҕыммытым,

Алта гынан таһаарбытым.

 Сэттэ

Бэнидиэнньик-

Бэрт да күн,

Биэртэ маамам бирээнньик,

Оптуорунньук –

Оонньообутум уһуннук,

Сэрэдэҕэ

Кирээдэҕэ

Уу кутустум хапыыстаҕа,

Чэппиэргэ

Эдьийбинээн бииргэ

Сырыттым куох ойуурга.

Бээтинсэҕэ

Витя уоллуун барсыбытым.

Субуотаҕа

Оскуолаҕа

Оонньуу көрө тахсыбытым.

Баскыһыанньа – сынньалаҥ,

Баскыһыанньа – бу бүгүн,

Тиэтэйбэккэ холбоон ааҕыҥ –

Нэдиэлэҕэ сэттэ күн.

 Аҕыс

Олорбуттар; Аҕыс – балыс,

Эһээ, Эбээ, Даайыс, Маайыс,

Иван Иванович,

Семен Семенович,

Тарбаххар да аҕыс –

Оруобуна аҕыс!